2.4.

Det forslag, der behandles i denne udtalelse, ændrer direktiv 92/106/EØF om indførelse af fælles regler for visse former for kombineret godstransport mellem medlemsstaterne (direktivet) (COM(2017) 648) (forslaget). Det består af følgende centrale elementer: — Kombineret transport behøver ikke længere have grænseoverskridende karakter. Kommissionen vurderer, at der er et betydeligt potentiale for indenlandsk kombineret transport i medlemsstaterne. — Kravet til mindsteafstanden for transportformer, som ikke benytter vejnettet, skal fjernes. Samtidig fastlår en ny bestemmelse, at transport ad søvejen og indre vandveje ikke kan tages i betragtning, når der ikke er nogen alternativer. — Hver lastenhed, som opfylder de kriterier, der er fastsat i ISO 6346 og EN 13044, eller et vejgående køretøj, som transporteres via jernbane, indre vandveje eller søvejen, kan benyttes i kombineret transport. — Den nuværende begrænsning af vejtransport ændres, så den indledende og/eller afsluttende vejstrækning inden for EU kan være maksimalt 150 km i en direkte linje eller 20 % af afstanden i lige linje mellem det første indladningspunkt og det sidste lossepunkt. Denne begrænsning gælder ikke for tomme lasteenheder eller for transport til og fra afhentningssted eller leveringssted. — Medlemsstaterne kan tillade længere afstande end angivet i det foregående punkt for at gøre det muligt at nå den nærmeste terminal med tilstrækkeligt udstyr og kapacitet. — For at vejtransport kan blive accepteret som en del af kombineret transport, skal operatøren påvise, at transporten er en del af kombineret transport. Forslaget angiver, hvilke oplysninger der skal gives i forbindelse med transportoperationen som helhed og med hensyn til de forskellige dele af transporten. Der må ikke kræves yderligere oplysninger. Oplysningerne skal gives i form af forskellige transportdokumenter, blandt andet i elektronisk form. Det skal være muligt at fremvise oplysningerne under vejkontrol. — Behørigt begrundede afvigelser fra den planlagte rute accepteres. — Medlemsstaterne er forpligtede til at gennemføre de foranstaltninger, der skal til for at støtte de nødvendige investeringer i omladningsterminaler i samarbejde med tilgrænsende medlemsstater. — Hver medlemsstat skal udnævne en eller flere myndigheder, der er ansvarlige for gennemførelsen af direktivet og fungerer som kontaktpunkt for spørgsmål vedrørende implementeringen. — Forslagene kræver også, at medlemsstaterne efterlever en indberetningspligt i forbindelse med udviklingen af kombineret transport. — Den nuværende fritagelse fra reglerne om cabotage gælder fortsat for vejtransportoperationer (vejstrækninger), som er en del af grænseoverskridende transport mellem medlemsstaterne, og som udelukkende foregår inden for en medlemsstats område. Kommissionen begrunder undtagelsen ved at henvise til, at høringer har vist, at denne bestemmelse bidrager til at gøre kombinerede transportløsninger mere attraktive. Kommissionen henviser også til Domstolens dom i sagen 2/84 (Kommissionen mod Italien), som fastslår, at kombineret transport bør anses for én enkelt forbundet international transportoperation. — I begrundelsen til forslaget påpeger Kommissionen også, at reglerne for udstationering af arbejdstagere skal gælde for indenlandsk kombineret transport på samme måde, som de gør for cabotage. Der gives dog ikke nogen klar udmelding med hensyn til reglerne for udstationering af arbejdstagere og international kombineret transport.